A magamfajta egyszerű, színházhoz szívvel-lélekkel kötődő embernek a mai nap igencsak jelentős, fontos dátummá avanzsálódott. Egyfajta ünnep volt ez, mit ennek a szegény, megcsonkított országnak odaadással kell ünnepelni. A színház első embere, a nagy tiszteletnek örvendő Németh Antal adott tájékoztatót, melyben kitért a színház feladatára, jelentőségére, említette a leendő évad repertoárját, s a további kiemelt eseményeket sem feledte ki beszédéből. Mindezek előtt köszöntött minden megjelentet, s szavai őszintének, már-már meghatottnak tetszettek. Az ember légzése ilyenkor mintha nehezebbé válna, mikor a másikban fel véli fedezni az őszinte odaadást. A jubiláló színház mindig bővelkedett szaktekintélyekben, s rengeteg színész nagyságot tudhatott társulatának tagjaként.

“Száz esztendővel ezelőtt a Nemzeti Színházat -mint tudjuk- a magyar nyelv fennmaradásáért vívott szent harc hívta életre.” Ezzel a felütéssel kezdte a színház direktora, melynek igazsága minden ember számára nyilvánvaló. Hisz egy évszázada valóban veszélyben volt a mi gyönyörű nyelvünk, s mint égő házban rekedt embernek, gyorsan kellett cselekednünk. Segítségül a színházat hívtuk, hogy meg tudjunk maradni magyarnak. A színház feladata persze változott az esztendők során, a nemzet napszámosai viszont nem torpantak meg, inkább új célok kitűzését tartották feladatuknak. A világirodalom magyar földbe ültetése egyike volt e nemes misszióknak.

“A Nemzeti Színház sohasem volt csak színház.” A nemzet színházának Németh Antal úr kiemelkedőbb hivatást szán, felszólalása alapján a magyar színház messze nem merülhet ki a l’art pour l’art színháziasságában, mivel ezzel megtagadnánk színházi múltunkat. A színháznak a nemzet eszméltetése, önismeretünk fejlesztése is feladata, s a színpadi játékoknak tökéletesnek kell lenniük dramaturgiai, zenei s megjelenés szempontjából egyaránt, hogy mint bölcs oktató okítsák a népet. “Az idegen világok, idegen lelkiségek, idegen emberek és idegen szokások megismerése gyújtsa fel bennünk a vágyat- magyar fajtánk mélyebb, igazabb, bensőségesebb megismerésére.”

Az ünnepi repertoár számos közkedvelt darabot szerepeltet. Akárcsak Hevesi igazgatása alatt, Németh Antal is törekedni látszik mind a magyar, mind a világirodalom szépségeinek bemutatására. Megtekinthetjük a Bánk Bánt, a már tömérdek rendezésben látott Tragédiát, de Shakespeare művei sem maradhatnak ki, bemutatásra kerül a Szentivánéji álom s a Lear király egyaránt.

“A nemzet színháza lélek és szellemiség. Spirituális vár, melyet nemzedékek építettek, építenek s amely nem készül el soha, mert maga az örökké fejlődő élet. Köveibe névtelen napszámosok és csillogó nevek építették belé vérüket, felőrlődő idegüket, egész elomló életüket. De a kövekből árad a múlt drága melege s a művészet után áhító nemzeti közösség mindig felmelegedhetik a sajátos arcú magyar Thália tűzhelyénél.”

Ezzel a gondolattal egzekválta beszédét a Nemzeti Színház direktora, elmondván mindent, mit érdemes elmondani.